[Gregorius Episcopus, servus servorum Dei, venerabili fratri Bituricensi Archiepiscopo, salutem et Apostolicam benedictionem. Significantibus dilectis filiis Abbate ac Conventu Cluniacensi intelleximus, quod cum bonæ memoriæ Honorius Papa prædecessor noster Archiepiscopis et Episcopis, in quorum Diœcesibus Monasteria et Cellæ ordinis sui consistunt, per suas litteras prohibuerit, ne de cætero in eos qui molerent in molendinis et coquerent in furnis fratrum suorum, seu aliàs communicarent eisdem excommunicationis aut interdicti sententias propter hoc præsumerent promulgare, tu contra prohibitionem Sedis Apostolicæ veniens, quod credere vix possumus, in illos, qui communicarunt eisdem fratribus in prædictis, hujusmodi sententias protulisti. Cum autem, si prædicta veritate nitantur, non tam deliquisse in illos, quàm contradixisse auctoritati Sedis Apostolicæ videaris; fraternitati tuæ per Apostolica scripta mandamus, quatenus sententias taliter à te latas sine qualibet difficultate relaxes: alioquin, dilectis filiis Decano, Officiali, et L. de Germiniaco Canonico, Nivernensibus nostris damus litteris in mandatis, ut ipsi easdem sententias sine moræ dispendio, veritate cognita, studeant relaxare. Datum Perusii V. Kalendas Augusti, Pontificatus nostri anno secundo.]